На основу члана 6а. став 4. Закона о порезима на имовину („Службени гласник РС“ бр. 26/01,45/02,80/02,135/04,6/07,5/09,101/10,24/11,78/11,57/12,47/13,68/14,95/18,99/2018-одлука УС, 86/2019 и 144/2020) и члана 33. став 1. тачка 6. Статута општине Аранђеловац („Службени гласник општине Аранђеловац“ бр. 2/2019),

 Скупштина општине Аранђеловац, на седници одржаној године, донела је

ОДЛУКУ

О УСЛОВИМА ПОД КОЈИМА СЕ НЕИЗГРАЂЕНО ГРАЂЕВИНСКО ЗЕМЉИШТЕ НА ТЕРИТОРИЈИ ОПШТИНЕ АРАНЂЕЛОВАЦ ЗА СВРХУ УТВРЂИВАЊА ОСНОВИЦЕ ПОРЕЗА НА ИМОВИНУ ЗА 2022. ГОДИНУ РАЗВРСТАВА У ПОЉОПРИВРЕДНО, ОДНОСНО ШУМСКО ЗЕМЉИШТЕ

Члан 1.

 Овом Одлуком, одређује се да неизграђено грађевинско земљиште на територији општине Аранђеловац, које се користи искључиво за гајење биљака, односно садног материјала, односно шума, за сврху утврђивања основице пореза на имовину за 2022. годину,разврстава се у пољопривредно, односно шумско земљиште.

Члан 2.

 Гајењем биљака, односно садног материјала, односно шума у смислу члана 1. ове Одлуке сматра се гајење једногодишњих, двогодишњих, односно вишегодишњих биљака, односно гајење садног материјала, односно шума, које је класификовано у области: „Пољопривреда, шумарство и рабарство“, у складу са прописима којим се уређује класификација делатности.

Члан 3.

 Пореске пријаве за утврђивање пореза на имовину, која се разврстава другачије у односу на 2021. годину у смислу члана 1. ове Одлуке, порески обвезници су дужни да поднесу до 15. новембра 2022. године за 2022. годину.

 Уз пореске пријаве из става 1. овог члана, порески обвезници су дужни да доставе документацију којом потврђују да се на неизграђеном грађевинском земљишту баве гајењем једногодишњих, двогодишњих, односно вишегодишњих биљака, односно гајењем садног материјала, односно шума, у складу са чланом 2. ове Одлуке.

Члан 4.

 Ова Одлука ступа на снагу осмог дана од дана објављивања у „Службеном гласнику општине Аранђеловац“ ,а примењиваће се од 01.01.2022. године.

 Ова Одлука ће се објавити и на званичној интернет презентацији општине Аранђеловац.

Образложење

 Правни основ за доношење ове Одлуке је члан 6а. Став 4. Закона о порезима на имовину („Сл. гласник РС“, бр. 26/01,45/02,80/02,135/04,6/07,5/09,101/10,24/11,78/11,57/12,47/13,68/14,95/18 и 99/2018-одлука УС, 86/2019 и 144/2020) којим је прописано да јединица локалне самоуправе може одлуком прописати да се неизграђено грађевинско земљиште на њеној територији, које се користи искључиво за гајење биљака, односно садног материјала,односно шума, за сврху утврђивања основице пореза на имовину разврстава у пољопривредно, односно у шумско земљиште и члан 33. став 1. тачка 6. Статута општине Аранђеловац („Службени гласник општине Аранђеловац“ бр. 2/2019) којим је прописано да Скупштина општине Аранђеловац доноси прописе и друге опште акте.

 Циљ доношења ове Одлуке је коришћење могућности коју је локалним самоуправама оставио Закон о порезима на имовину, а то је да се у пореском смислу неизграђено земљиште које користе регистрована пољопривредна газдинства а које није изграђено, третира као пољопривредно, односно као шумско земљиште, у зависности од регистроване производне делатности газдинстава.На овај начин би се омогућило пољопривредним газдинствима да користе својеврсну пореску олакшицу у ситуацијама када се њихово неизграђено земљиште налази у режиму грађевинског земљишта,јер је тако предвиђено планским актом,односно просторним планом Општине.Тиме би се пољопривредним газдинствима порез наплаћивао по основицама предвиђеним за пољопривредно и шумско земљиште ( а што је и реално стање на терену), а не за грађевинско земљиште само из разлога што је тако опредељено планским актом.Иначе, самоиницијативна промена намене земљишта из грађевинског у пољопривредно, односно шумско земљиште није законски могућа, осим у случају измене планског акта.

 Ради системског решавања овог проблема који се појавио на територији целе Републике Србије, Републички геодетски завод у сарадњи са локалним самоуправама ради на измени уписаних податак и усаглашавањем истих са стањем на терену.Међутим, како системско решавање овог проблема захтева одређено време, то локалне самоуправе, укључујући сада и општину Аранђеловац, користе законску могућност из члана 6а. став 4. Закона о порезима на имовину.

 За реализацију ове Одлуке нису потребна додатна финансијска средства.

 У складу са наведеним, предлаже се доношење ове Одлуке.

Стручна обрада:

Одељење за пореске послове

Предлагач:

Општинско веће